《门有车马客行赠张户部》
明代·陆粲

门有车马客，垂组怀银黄。自言邺中守，揽衣升我堂。

问客今安邺，云暂返东方。家本自海滨，乐土风泱泱。

窈窱丹崖深，葱茜昆崙苍。灵圣此栖宅，龙鸾蔚腾锵。

中有不死药，服饵凋三光。闻言向客叹，抚心增慨慷。

人生若蕣华，何以待朝霜。苦心雕虫蓺，萤爝同微茫。

神仙差足慕，冲举多奇方。三山亦跬步，谁谓鲸涛长。

愿乘扶摇翰，与子俱翱翔。

作者简介：（1494—1551）明苏州府长洲人，字子余，一字浚明，号贞山。嘉靖五年进士。官工科给事中，敢直言。以争张福(旧作“张福达”)狱，下诏狱廷杖。寻上疏论张璁、桂萼专擅朝事，谪贵州都镇驿丞，迁永新知县，以念母乞归。有《左传附注》、《春秋胡氏传辨疑》、《左氏春秋镌》、《陆子余集》。